ഹഡ്‌സൺ, ന്യൂയോർക്ക്

ഹഡ്‌സൺ അമേരിക്കൻ ഐക്യനാടുകളിലെ ന്യൂയോർക്ക് സംസ്ഥാനത്ത് കൊളംബിയ കൗണ്ടിയുടെ പടിഞ്ഞാറൻ അതിർത്തിയിൽ സ്ഥിതിചെയ്യുന്ന ഒരു നഗരമാണ്. 2010 ലെ യു.എസ്. സെൻസസ് പ്രകാരമുള്ള ഈ നഗരത്തിലെ ജനസംഖ്യ 6,713 ആയിരുന്നു. അടുത്തുള്ള കിന്റർഹൂക്കിനെ പിന്തുടർന്ന് കൗണ്ടിയിലെ രണ്ടാമത്തെ വലിയ ജനസംഖ്യയുള്ള നഗരമാണിത്. ഹഡ്‌സൺ നദിയുടെ കിഴക്കുവശത്ത് അറ്റ്ലാന്റിക് മഹാ സമുദ്രത്തിൽ നിന്ന് 120 മൈൽ അകലെയുമായി സ്ഥിതിചെയ്യുന്ന ഈ നഗരത്തിനും നദിക്കും അതിന്റെ പര്യവേക്ഷകനായ ഹെൻറി ഹഡ്‌സണിന്റെ പേരു നൽകപ്പെട്ടു. കൊളംബിയ കൗണ്ടിയിലെ കൗണ്ടി സീറ്റാണ് ഹഡ്‌സൺ.

 ഭൂമിശാസ്ത്രം 
അമേരിക്കൻ ഐക്യനാടുകളിലെ സെൻസസ് ബ്യൂറോയുടെ കണക്കനുസരിച്ച് നഗരത്തിന്റെ ആകെ വിസ്തീർണ്ണം 2.3 ചതുരശ്ര മൈൽ (6.0 ചതുരശ്ര കിലോമീറ്റർ) ആണ്. ഇതിൽ 2.2 ചതുരശ്ര മൈൽ (5.6 ചതുരശ്ര കിലോമീറ്റർ) കരഭൂമിയും 0.15 ചതുരശ്ര മൈൽ (0.4 ചതുരശ്ര കിലോമീറ്റർ) അഥവാ 7.38 ശതമാനം ഭാഗം വെള്ളവുമാണ്.

 ചരിത്രം 
യൂറോപ്യൻ സമാഗമത്തിനുമുമ്പ് ആയിരക്കണക്കിന് വർഷത്തെ തദ്ദേശീയ സംസ്കാരികപാരമ്പര്യമുണ്ടായിരുന്ന ഈ പ്രദേശത്ത് നൂറുകണക്കിനു വർഷങ്ങളായി തദ്ദേശീയ മഹിക്കൻ ജനത അധിവസിച്ചിരുന്നു. ഇതിനെ "ക്ലാവെറാക്ക് ലാൻഡിംഗ്" എന്ന് വിളിച്ചിരുന്ന ഡച്ച് കോളനിക്കാർ പതിനേഴാം നൂറ്റാണ്ടിൽ ഇവിടെ താമസിക്കാൻ തുടങ്ങുകയും, മാൻഹട്ടനിലും അൽബാനിയിലുമായി യഥാക്രമം നദിയ്ക്കു താഴേയ്‌ക്കും മുകളിലേക്കും മറ്റ് വാസസ്ഥലങ്ങളുണ്ടാകുകയും ചെയ്തു. 1662-ൽ ചില ഡച്ചുകാർ മഹിക്കാനിൽ നിന്ന് ഈ സ്ഥലം വാങ്ങി. യഥാർത്ഥത്തിൽ ക്ലാവെറാക്ക് പട്ടണത്തിന്റെ ഭാഗമായിരുന്നു ഈ പ്രദേശം.

 അവലംബം 

വർഗ്ഗം:ന്യൂയോർക്ക് സംസ്ഥാനത്തെ നഗരങ്ങൾ